РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број:06-2/42-21

22. фебруар 2021. године

Б е о г р а д

ЗАПИСНИК

21. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 22. ФЕБРУАРА 2021. ГОДИНЕ

Седница је почела у 11,00 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Никола Јоловић, Душко Тарбук, Оливера Пешић, Горан Ковачевић, Братимир Васиљевић, Ана Чарапић, Золтан Пек и Војислав Вујић.

Седници су присуствовали и: Миленка Субић (заменик члана Одбора Зорана Бојанића), Ана Белоица (заменик члана Одбора Соње Влаховић) и Муамер Бачевац (заменик члана Одбора Милорада Мијатовића).

Седници нису присуствовали чланови Одбора: Бобан Бирманчевић, Владимир Маринковић, Душан Бајатовић, Љиљана Кузмановић Вујаковић, као ни њихови заменици.

Седници је присуствовао и Зоран Томић, народни посланик.

Седници је присуствовала и Ема Драгуљ из Управе за јавни дуг.

На предлог председника, Одбор је једногласно (11 гласова за) утврдио следећи:

Д н е в н и р е д

 1. Разматрање Предлога закона о давању гаранције Републике Србије у корист Немачке развојне банке KfW, Франкфурт на Мајни, по задужењу Акционарског друштва „Електромрежа Србије“, Београд (Регионални програм за енергетску ефикасност у преносном систему II), који је поднела Влада (број 011-147/21 од 29. јануара 2021. године);

 2. Разматрање Предлога закона о потврђивању Споразума о зајму између KfW, Франкфурт на Мајни („KfW“) и Републике Србије („Зајмопримац“) коју представља министар финансија за пројекат „Енергетска ефикасност у зградама јавне намене и обновљиви извори енергије у сектору даљинског грејања – Озелењавање јавног сектора“, који је поднела Влада (број 011-187/21 од 5. фебруара 2021. године).

 На предлог председника, Одбор је већином гласова (11 гласова за, 1 није гласао) одлучио да о тач. 1. и 2. дневног реда одржи заједнички јединствени претрес, а посебно одлучивање.

 Пре преласка на рад по утврђеном дневном реду Одбор је једногласно (12 гласова за) усвојио Записник 20. седнице Одбора.

**Прва и друга тачка дневног реда: Разматрање Предлога закона о давању гаранције Републике Србије у корист Немачке развојне банке KfW, Франкфурт на Мајни, по задужењу Акционарског друштва „Електромрежа Србије“, Београд (Регионални програм за енергетску ефикасност у преносном систему II), који је поднела Влада (број 011-147/21 од 29. јануара 2021. године); Предлога закона о потврђивању Споразума о зајму између KfW, Франкфурт на Мајни („KfW“) и Републике Србије („Зајмопримац“) коју представља министар финансија за пројекат „Енергетска ефикасност у зградама јавне намене и обновљиви извори енергије у сектору даљинског грејања – Озелењавање јавног сектора“, који је поднела Влада (број 011-187/21 од 5. фебруара 2021. године).**

Ема Драгуљ је истакла да је Република Србије издала гаранцију по основу задужења 30. децембра прошле године. Ово задужење је планирано Законом о Буџету за 2021. годину и прецизирано уговором између АД „Електромрежа Србије“ и Немачке развојне банке KfW, Франкфурт на Мајни. Пројекат је осмишљен у циљу очувања националне енергетске безбедности Републике Србије. Инвестициона вредност пројекта је скоро 59 милиона евра и реализоваће се већим делом из зајма, око 40 милиона евра, као и делом из донације и сопственим средствима „Електромреже Србије“.

 Други зајам који се односи на енергетску ефикасност одобрен је у износу од 50 милиона евра. Овај зајам је у складу са Законом о јавном дугу и Законом о закључивању међународних уговора. Планиран је Законом о буџету за 2020. и 2021. годину. Енергетска ефикасност у Србији је на ниском нивоу и постоји велики потенцијал за уштеду енергије, те у складу са тим је и настао овај пројекат. Укупна вредност пројекта је 203 милиона евра.

 Александра Томић је питала да ли задужење пада на терет Министарства финансија или извођача радова. Ема Драгуљ је одговорила да задужење иде на терет извођача, док Министарство финансија само издаје гаранцију.

**Прва тачка дневног реда:**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је једногласно (13 гласова за) одлучио да поднесе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о давању гаранције Републике Србије у корист Немачке развојне банке KfW, Франкфурт на Мајни, по задужењу Акционарског друштва ,,Електромрежа Србије”, Београд (Регионални програм за енергетску ефикасност у преносном систему II).

За известиоца Одбора на седници Народне скупштине одређенa је др Александра Томић, председник Одбора.

**Друга тачка дневног реда:**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је једногласно (13 гласова за) одлучио да поднесе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума о зајму између KfW, Франкфурт на Мајни („KfW“) и Републике Србије („Зајмопримац“) коју представља министар финансија за пројекат „Енергетска ефикасност у зградама јавне намене и обновљиви извори енергије у сектору даљинског грејања – Озелењавање јавног сектора“.

За известиоца Одбора на седници Народне скупштине одређенa је др Александра Томић, председник Одбора.

Седница Одбора је завршена у 11,20 часова.

 Седница је тонски снимана.

            СЕКРЕТАР                                                                    ПРЕДСЕДНИК

        Тијана Игњатовић                                           др Александра Томић